एडेड कॉलेजों के 1300 कर्मचारियों ने की वेतनमान संशोधन की मांग
एडेडकॉलेज के कर्मचारियों ने सातवें वेतन आयोग के अनुसार वेतनमान संशोधन करने के लिए मुख्यमंत्री को ज्ञापन भेजकर गुहार लगाई है। इसके लिए हरियाणा प्राइवेट एडेड कॉलेजों के कर्मचारी संघ ने शनिवार को स्वास्थ्य मंत्री अनिल विज के माध्यम से मुख्यमंत्री के नाम ज्ञापन सौंपा है। पदाधिकारियों के अनुसार, पूर्व में विभाग के आलाधिकारियों को भी इस मामले में ज्ञापन दिए जा चुके हैं लेकिन अब तक कोई कार्रवाई नहीं हुई। हरियाणा राज्य में करीब 96 एडेड कॉलेज हैं, इन कॉलेजों में तृतीय एवं चतुर्थ श्रेणी के लगभग 1300 कर्मचारी कार्यरत हैं। पिछले दिनों हरियाणा सरकार ने कर्मचारियों को सातवें वेतन का लाभ देने के लिए अधिसूचना जारी कर सभी कर्मचारियों को एरियर का भुगतान भी कर दिया लेकिन एडेड कॉलेजों के कर्मचारियों के लिए सरकार ने आज तक सातवें वेतन आयोग का लाभ देने के लिए कोई गाइडलाइंस जारी नहीं की। इस अवसर पर सोहन लाल, सतपाल, मुकेश, राम, सुखदेव सिंह, बलविंद्र मौजूद रहे।
hin_Deva hin_Deva